LIETUVOS RESPUBLIKOS VIDAUS REIKALŲ MINISTERIJA

Biudžetinė įstaiga, Šventaragio g. 2, LT-01510 Vilnius, tel.: (8 5) 271 7154 / 271 7178, faks. (8 5) 271 8551, el. p. bendrasisd@vrm.lt Duomenys kaupiami ir saugomi Juridinių asmenų registre, kodas 188601464

Lietuvos Respublikos socialinės apsaugos ir darbo ministerijai	Į 2022-04-29	Nr. Nr. (23.1E-55)STAP-336

DĖL LIETUVOS RESPUBLIKOS VYRIAUSYBĖS NUTARIMO PROJEKTO DERINIMO

Lietuvos Respublikos vidaus reikalų ministerija, išnagrinėjusi Lietuvos Respublikos Vyriausybės nutarimo „Dėl Lietuvos Respublikos Vyriausybės 2004 m. kovo 22 d. nutarimo Nr. 309 „Dėl Nelaimingų atsitikimų darbe ir profesinių ligų socialinio draudimo išmokų nuostatų patvirtinimo“ pakeitimo“ projektą (toliau – Nutarimo projektas), kuriuo siūloma keisti Lietuvos Respublikos nelaimingų atsitikimų darbe ir profesinių ligų socialinio draudimo išmokų nuostatus (toliau – Nuostatai), pagal kompetenciją teikia šią pastabą:

Nutarimo projekte teikiamas pasiūlymas atsisakyti Nuostatų 8 punkte įtvirtintos nuostatos dalies, pagal kurią nelaimingas atsitikimas darbe (tarnyboje), įvykęs pareigūnams, kariams ar alternatyviąją krašto apsaugos tarnybą atliekantiems asmenims, tiriamas ir tyrimo rezultatai įforminami šių asmenų tarnybą, veiklą reglamentuojančių teisės aktų nustatyta tvarka, motyvuojant tuo, kad tai laikytina pertekliniu reguliavimu (Nutarimo projekto 1 punktas). Vidaus reikalų ministerijos nuomone, tokia išlyga Nuostatų 8 punkte turėtų išlikti, nes ją išbraukus Nuostatų 8 punkte liktų nuostata, kad nelaimingi atsitikimai darbe privalo būti ištirti ir jų tyrimo rezultatai įforminti Nelaimingų atsitikimų darbe tyrimo ir apskaitos nuostatų, patvirtintų Lietuvos Respublikos Vyriausybės 2004 m. rugsėjo 2 d. nutarimu Nr. 1118 „Dėl Nelaimingų atsitikimų darbe tyrimo ir apskaitos nuostatų patvirtinimo“, nustatyta tvarka. Tačiau šiuo nutarimu patvirtintuose Nelaimingų atsitikimų darbe tyrimo ir apskaitos nuostatuose ši tvarka nėra nustatyta, o tik jų 3 punkte nustatyta, kad „Įvykiai darbe, įvykę vykdant tarnybines pareigas krašto apsaugos sistemos pareigūnams ir kariams, žvalgybos pareigūnams, Lietuvos Respublikos specialiųjų tyrimų tarnybos ir kitų institucijų pareigūnams, kurių tarnybinius santykius nustato atitinkami statutai ar įstatymai, kai šie pareigūnai vykdo veiklą, kuriai būdingi specifiniai veiklos požymiai, tiriami jų tarnybinius santykius nustatančiuose atitinkamuose statutuose ir įstatymuose nustatyta tvarka.“

Vadovaujantis Teisės aktų projektų rengimo rekomendacijų, patvirtintų Lietuvos Respublikos teisingumo ministro 2013 m. gruodžio 23 d. įsakymu Nr. 1R-298 (nauja redakcija galioja nuo 2021 m. lapkričio 19 d.), 76 punktu, teisės aktuose turėtų būti vengiama nuorodų į teisės aktą, kuris teikia nuorodą į kitą teisės aktą, ir nuorodų į nuostatą, kuri nukreipia į kitą nuostatą.

Atsižvelgdami į tai ir siekdami teisinio reguliavimo aiškumo, siūlome patikslinti Nutarimo projektu keičiamą Nuostatų 8 punktą ir jį išdėstyti taip:

„8. Nelaimingi atsitikimai darbe privalo būti ištirti ir jų tyrimo rezultatai įforminti Nelaimingų atsitikimų darbe tyrimo ir apskaitos nuostatų, patvirtintų Lietuvos Respublikos Vyriausybės 2004 m. rugsėjo 2 d. nutarimu Nr. 1118 „Dėl Nelaimingų atsitikimų darbe tyrimo ir apskaitos nuostatų patvirtinimo“, nustatyta tvarka arba, jeigu įvykis yra įvykęs pareigūnams, kariams ar asmenims, atliekantiems alternatyviąją krašto apsaugos tarnybą, pareigūnų, karių ar asmenų, atliekančių alternatyviąją krašto apsaugos tarnybą, veiklą reglamentuojančių teisės aktų nustatyta tvarka. Nelaimingi atsitikimai darbe, įvykę vykdant tarnybines pareigas krašto apsaugos sistemos pareigūnams ir kariams, žvalgybos pareigūnams, Lietuvos Respublikos specialiųjų tyrimų tarnybos ir kitų institucijų pareigūnams, kurių tarnybinius santykius nustato atitinkami statutai ar įstatymai, kai šie pareigūnai vykdo veiklą, kuriai būdingi specifiniai veiklos požymiai, tiriami jų tarnybinius santykius nustatančiuose atitinkamuose statutuose ir įstatymuose nustatyta tvarka.“

Vidaus reikalų viceministrė Sigita Ščajevienė

S. Mitalauskas, tel. (8 5) 271 7143, el. p. sigitas.mitalauskas@vrm.lt

I. Prialgauskienė, tel. (8 5) 271 8233, el. p. inga.prialgauskiene@vrm.lt